ഈ അപമാനം ഇനിയും സഹിക്കില്ല മാധ്യമങ്ങള്ക്കെതിരെ തുറന്നടിച്ച് ക്രിസ്റ്റ്യാനോ വര്ത്തമാന ലോകത്തെ മികച്ച ഫുട്ബോളര്മാരിലൊരാളായ ക്രിസ്റ്റ്യാനോ റൊണാള്ഡോ ആരാധകര്ക്കെന്ന പോലെ മാധ്യമങ്ങള്ക്കും പ്രിയപ്പെട്ട താരമാണ്. ക്രിസ്റ്റ്യാനോയുമായി ബന്ധപ്പെട്ടു സംഭവിക്കുന്ന കാര്യങ്ങളെല്ലാം മാധ്യമങ്ങള്ക്ക് വാര്ത്തയുമാണ്. നിലവില് ഇറ്റാലിയന് ലീഗില് യുവന്റസിനു കളിക്കുന്ന താരത്തെപ്പറ്റി അഭ്യൂഹങ്ങളും ഗോസിപ്പുകളുമടക്കം നിരവധി വാര്ത്തകള് പുറത്തുവരാറുണ്ട്. എന്നാല്, തന്റെ കളിജീവിതത്തില് മാത്രം ശ്രദ്ധ കേന്ദ്രീകരിക്കുന്ന താരം അതേക്കുറിച്ചൊന്നും ആശങ്കാകുലനാവാറില്ല.എന്നാല്, സൂപ്പര്താരം ലയണല് മെസ്സി ബാഴ്സലോണ വിട്ട് പി.എസ്.ജിയില് ചേര്ന്നതിനു പിന്നാലെ, വാര്ത്തകളുടെ ഫോക്കസ് ക്രിസ്റ്റ്യാനോയിലേക്കു കൂടി തിരിഞ്ഞിട്ടുണ്ട്. പോര്ച്ചുഗീസ് താരം യുവന്റസില് അസംതൃപ്തനാണെന്നും പി.എസ്.ജിയില് ചേരാന് സന്നദ്ധത അറിയിച്ചു എന്നുമുള്ള വാര്ത്തകള് മുന്നിര മാധ്യമങ്ങള് തന്നെ റിപ്പോര്ട്ട് ചെയ്യുകയുണ്ടായി. ഇതേപ്പറ്റിയൊന്നും ക്രിസ്റ്റ്യാനോ പ്രതികരിച്ചിരുന്നില്ല.എന്നാല് ഇപ്പോഴിതാ, തന്നെ സംബന്ധിച്ചുള്ള മാധ്യമവാര്ത്തകളില് മൗനം ഭേദിച്ച് ക്രിസ്റ്റിയാനോ രംഗത്തുവന്നിരിക്കുന്നു. ഇന്നലെ വൈകീട്ട് തന്റെ സോഷ്യല് മീഡിയാ പേജുകളില് പ്രസിദ്ധീകരിച്ച സാമാന്യം ദീര്ഘമായ കുറിപ്പിലാണ്, തന്റെ ഭാവി സംബന്ധിച്ചുള്ള മീഡിയ കവറേജിലുള്ള അതൃപ്തി താരം പരസ്യമായി പ്രകടിപ്പിച്ചത്. വ്യക്തി എന്ന നിലയ്ക്കും കളിക്കാരനെന്ന നിലയ്ക്കും മാധ്യമങ്ങളില് നിന്ന് താന് അപമാനം നേരിടുകയാണെന്നും, സത്യം മനസ്സിലാക്കാന് പോലും ആരും മെനക്കെടുന്നില്ലെന്നും താരം പറയുന്നു.കുറിപ്പിന്റെ പൂര്ണരൂപം:എന്നെ അറിയുന്നവര്ക്കെല്ലാം ബോധ്യമുള്ള കാര്യമാണ് ജോലിയുടെ കാര്യത്തില് ഞാന് എത്രമാത്രം ശ്രദ്ധാലുവാണെന്ന്. കുറച്ചു സംസാരിക്കുക, കൂടുതല് പ്രവര്ത്തിക്കുക കരിയറിന്റെ തുടക്കം മുതല്ക്കേ എന്റെ നയം അതാണ്. പക്ഷേ, ഈയടുത്ത കാലത്ത് പറയപ്പെട്ടതും എഴുതപ്പെട്ടതുമായ ചില കാര്യങ്ങള് സംബന്ധിച്ച് എനിക്ക് എന്റെ ഭാഗം പറയേണ്ടതുണ്ട്. എന്റെ ഭാവി സംബന്ധിച്ചുള്ള ബാലിശമായ മീഡിയ കവറേജ്, ഒരു മനുഷ്യനെന്ന നിലയ്ക്കും കളിക്കാരനെന്ന നിലയ്ക്കും എന്നോടുള്ള അപമര്യാദ മാത്രമല്ല. ഈ വാര്ത്തകളില് പറയപ്പെടുന്ന ക്ലബ്ബുകള്ക്കും അവരുടെ കളിക്കാര്ക്കും സ്റ്റാഫിനും നേരെയുള്ള അപമര്യാദയാണ്.റയല് മാഡ്രിഡിലെ എന്റെ കഥ എഴുതപ്പെട്ടതാണ്. അത് റെക്കോര്ഡിലുള്ളതാണ്. വാക്കുകളിലും അക്കങ്ങളിലും, ട്രോഫികളിലും കിരീടങ്ങളിലും, തലക്കെട്ടുകളിലും റെക്കോര്ഡുകളിലും അതുണ്ട്. ബര്ണേബു സ്റ്റേഡിയത്തിലെ മ്യൂസിയത്തിലും ക്ലബ്ബിന്റെ ഓരോ ആരാധകന്റെയും മനസ്സിലും അതുണ്ട്. ഞാനുണ്ടാക്കിയ നേട്ടങ്ങള്ക്കെല്ലാമപ്പുറം ആ ഒമ്ബത് വര്ഷങ്ങളില് റയല് മാഡ്രിഡിനോട് എനിക്ക് അഗാധമായ അഭിനിവേശമുണ്ട്. ഇന്നേവരെ ഞാനാ അഭിനിവേശം പുലര്ത്തിയിരുന്നു, ഇനിയുള്ള കാലത്തും അതെന്നിലുണ്ടാവും. റയല് മാഡ്രിഡ് ഫാന്സിന്റെ മനസ്സില് ഞാനുണ്ടാകുമെന്ന് എനിക്കറിയാം, എന്റെ മനസ്സില് അവരും ഉണ്ടാകും. ഈയിടെ സ്പെയിനില് സംഭവിച്ച കാര്യങ്ങള് പോലെ, വ്യത്യസ്ത ലീഗുകളിലുള്ള ക്ലബ്ബുകളുമായി എന്റെ പേര് ചേര്ത്തുകൊണ്ടുള്ള കഥകള് തുടര്ച്ചയായി വന്നു. യഥാര്ത്ഥ സത്യം എന്താണെന്ന് അറിയാനുള്ള ശ്രമം പോലും ആര്ക്കുമുണ്ടായില്ല. എന്റെ പേരു വെച്ച് കളിക്കാന് ആളുകളെ അനുവദിക്കാനാവില്ലെന്നു പ്രഖ്യാപിക്കാനാണ് ഞാനീ മൗനം ഭേദിക്കുന്നത്. ഞാന് എന്റെ കരിയറിലും ജോലിയിലുമാണ് ശ്രദ്ധിക്കുന്നത്. നേരിടാനുള്ള എല്ലാ വെല്ലുവിളികള്ക്കും വേണ്ടിയുള്ള തയാറെടുപ്പ് നടത്തുകയാണ്. അപ്പോള് മറ്റു കാര്യങ്ങളോ? മറ്റു കാര്യങ്ങളെല്ലാം വെറും സംസാരം മാത്രമാണ്.ഇന്ത്യന് സമയം ഇന്നു പുലര്ച്ചെ 12 മണിക്കു ശേഷമാണ് ക്രിസ്റ്റ്യാനോയുടെ കുറിപ്പ് സമൂഹമാധ്യമങ്ങളില് പ്രത്യക്ഷപ്പെട്ടത്. കെയ്ലിയന് എംബാപ്പെ പി.എസ്.ജി വിടുകയാണെങ്കില് ക്രിസ്റ്റ്യാനോ ഫ്രഞ്ച് ക്ലബ്ബിലേക്ക് ചേക്കേറുമെന്നും ഇക്കാര്യത്തില് ധാരണയായെന്നുമുള്ള വാര്ത്തകളാണ് താരത്തെ ചൊടിപ്പിച്ചത് എന്നാണ് സൂചന. നിലവില് യുവന്റസുമായി ഒരു വര്ഷത്തെ കരാര് കൂടി താരത്തിനുണ്ട്.